b"\n_START_ARTICLE_\nArquitectura neocl\xc3\xa0ssica catalana\n_START_PARAGRAPH_\nL'arquitectura neocl\xc3\xa0ssica catalana \xc3\xa9s l'expressi\xc3\xb3 del neoclassicisme origin\xc3\xa0riament franc\xc3\xa8s, que es presenta com una reacci\xc3\xb3 al barroc i rococ\xc3\xb3 (arquitectura considerada molt efectista i sobrecarregada) preocupant-se per una arquitectura basada en la racionalitat, simplicitat i utilitat amb una mentalitat clara i ordenada. L'arquitectura neocl\xc3\xa0ssica a Catalunya es desenvoluparia de meitat del segle XVIII a principis del segle XIX._NEWLINE_A Catalunya s'adapta el model del neoclassicisme franc\xc3\xa8s que al seu torn s'inspirava en l'est\xc3\xa8tica grecoromana revifada pels descobriments precisament en aquella \xc3\xa8poca de les restes notablement ben conservades d'Hercul\xc3\xa0 i Pompeia que el qui seria Carles III d'Espanya va ordenar excavar._NEWLINE_A la segona meitat del segle XVIII es va produir un fort canvi en la societat catalana que va posar uns fonaments nous a la cultura i l'art de Catalunya. En aquest moments apareixen els primers arquitectes catalans de formaci\xc3\xb3 acad\xc3\xa8mica (ja amb estudis de matem\xc3\xa0tiques, estereotomia, arquitectura hidr\xc3\xa0ulica, obra civil, etc.) que treballen encara amb l'\xc3\xa9lite dels mestres d'obres (de formaci\xc3\xb3 gremial). Entre els fets que marquen aquest canvi hi ha l'arribada al tron de Carles III d'Espanya (1759), la creaci\xc3\xb3 de la Junta Particular de Comer\xc3\xa7 de Barcelona (1763), l'autoritzaci\xc3\xb3 de la Reial confer\xc3\xa8ncia f\xc3\xadsico-matem\xc3\xa0tica (1764),la finalitzaci\xc3\xb3 de les obres del Col\xc2\xb7legi de Cirurgia de Barcelona tra\xc3\xa7at per Ventura Rodr\xc3\xadguez (1764), la iniciaci\xc3\xb3 de la nova Llotja a partir de 1770 obra de Joan Soler i Faneca, L'Edicte d'Obreria de l'Ajuntament de Barcelona de 1771 (a partir del qual s'exigeix una mem\xc3\xb2ria per concedir el perm\xc3\xads d'obres) i l'obertura el 1775 de l'Escola Gratu\xc3\xafta de Dibuix promoguda per la Junta de Comer\xc3\xa7.\n_START_SECTION_\nAlguns arquitectes\n_START_PARAGRAPH_\nEntre els arquitectes catalans del Neocl\xc3\xa0ssic destaquen figures com Ignasi March, Joan Soler i Faneca, els germans Josep Mas i Dordal i Pau Mas i Dordal, Josep Ribes i Margarit i Josep Renart i Closes"